钦定古今图书集成/明伦汇编/氏族典/第125卷 > 陈宁
## 钦定古今图书集成/明伦汇编/氏族典/第125卷 > 陈宁

按《明外史陈宁传》：“宁，茶陵人，通经有治才。元末为镇
江小吏，从军至集庆，馆于军帅家。太祖命诸将言事，
宁代帅为书。太祖览之悦，用为行省掾吏。淮安纳款，
命征其兵，抵高邮，为吴人所获，宁抗论不屈，释还。岁
己亥，擢广德知府。辛丑，除枢密院都事。癸卯，迁提刑
按察司佥事。明年，改浙东按察使。有小隶讼其隐过。”
宁已擢中书参议。太祖逮入，亲鞫之，系应天狱。一岁，
吴元年冬尽将决。太祖惜其才，命诸将数其罪而宥
之，用为太仓市舶提举。洪武元年召拜司农卿，迁兵
部尚书。明年出为松江知府。用严为治，积岁蠹弊多
厘革。寻改山西行省参政。召拜参知政事，知吏、户、礼三部事。宁初名亮，至是赐名宁。三年出知苏州，寻改
浙江行省参政。未行，用胡惟庸荐，召为御史中丞。六
年命兼领国子监事，俄拜右御史大夫。久之，进左御
史大夫。宁有才气，而性特严刻。及居宪台，益务威严。
太祖常责之，宁不能改。其子孟麟亦数谏，宁怒，捶之
数百，竟死。太祖深恶其不情，宁惧，遂与惟庸通谋。十
三年，惟庸事发，宁亦伏诛。